2.5 ทรัพย์สินที่ใช้ในการประกอบธุรกิจ

-   ธนาคารและบริษัทย่อยมีทรัพย์สินประเภท ที่ดิน อาคาร และอุปกรณ์ ดังนี้

  ธนาคาร

  - สำนักงานใหญ่ของธนาคาร ตั้งอยู่เลขที่ 333 ถนนสีลม บางรัก กรุงเทพมหานคร
  บนที่ดินซึ่งมีเนื้อที่ 8 ไร่ 66.8 ตารางวา อาคารมีความสูง 32 ชั้น
  ธนาคารเป็นเจ้าของที่ดินและอาคาร

  - สำนักงานใหญ่ ถนนพระราม 3 ตั้งอยู่เลขที่ 2222 ถนนพระราม 3 แขวงช่องนนทรี
  เขตยานนาวา กรุงเทพมหานคร บนที่ดินซึ่งมีเนื้อที่ 29 ไร่ 171.3 ตารางวา มีความสูง 10 ชั้น
  ธนาคารเป็นเจ้าของที่ดินและอาคาร

  - สำหรับสำนักงานสาขาต่าง ๆ นั้น มีทั้งธนาคารเป็นเจ้าของเองและที่เช่าโดยมีระยะเวลาต่าง
  ๆ กัน
  โดยธนาคารถือครองเพื่อเป็นที่ทำการและที่ตั้งของสาขาธนาคารทั้งในประเทศไทยและต่างประเทศ

  - สินทรัพย์ค่าที่ดิน อาคาร และอุปกรณ์สุทธิ ณ 31 ธันวาคม 2544 มีจำนวน 30,130.1
  ล้านบาท

  บริษัทย่อย

  - Bangkok Bank Berhad เป็นเจ้าของที่ทำการ ที่ตั้งอยู่เลขที่ 105 Jalan Tun H.S. Lee
  50000 Kuala Lumpur, Malaysia รวมค่าที่ดิน อาคาร และอุปกรณ์ ณ 31 ธันวาคม 2544
  จำนวน 103.3 ล้านบาท

  - บริษัทเงินทุน บัวหลวง จำกัด (เดิมชื่อ บริษัทเงินทุน ทักษิณธนากิจ จำกัด) เป็นเจ้าของ
  ที่ทำการ ที่ตั้งอยู่เลขที่ 9/2 ถนนชีอุทิศ หาดใหญ่ สงขลา บนเนื้อที่ 76.6 ตารางวา
  อาคารมีความสูง 3 ชั้นครึ่ง จดจำนองกับธนาคารกรุงเทพ จำกัด (มหาชน) รวมค่าที่ดิน อาคาร
  และอุปกรณ์ ณ 31 ธันวาคม 2544 จำนวน 64.9 ล้านบาท

  - บริษัท บริหารสินทรัพย์ทวี จำกัด เช่าสถานที่ทำการ ณ อาคารยูไนเต็ดเซ็นเตอร์ ชั้น 30
  เลขที่ 323 ถนนสีลม บางรัก กรุงเทพมหานคร และมีค่าอุปกรณ์ ณ 31 ธันวาคม 2544 จำนวน
  2.5 ล้านบาท

  - บริษัท หลักทรัพย์จัดการกองทุนรวมบัวหลวง จำกัด เช่าสถานที่ทำการ ณ
  อาคารสาทรซิตี้ทาวเวอร์ ชั้น 26 เลขที่ 175 ถนนสาทรใต้ กรุงเทพมหานคร และมีค่าอุปกรณ์ ณ
  31 ธันวาคม 2544 จำนวน 10.6 ล้านบาท

-   นโยบายการบริหารสินทรัพย์

  ในการประกอบธุรกิจของธนาคาร
  จำเป็นต้องมีข้อมูลในการบริหารสินทรัพย์และบริหารความเสี่ยงอย่างมีประสิทธิภาพและรัดกุม
  เพื่อสร้างความเชื่อถือและความมั่นคงให้แก่ธนาคาร ดังนั้น จึงต้องจัดให้มีการจัดชั้นสินทรัพย์
  เพื่อให้ทราบระดับคุณภาพของสินทรัพย์ และเพื่อใช้เป็นเกณฑ์ในการกันเงินสำรอง
  หรือการจำหน่ายสินทรัพย์ออกจากบัญชี ให้สอดคล้องกับหลักเกณฑ์ที่ทางการกำหนด

  นโยบายการจัดชั้นสินทรัพย์

  ณ สิ้นปี 2544 ธนาคารจัดชั้นสินทรัพย์ตามหลักเกณฑ์ที่ธนาคารแห่งประเทศไทยกำหนด
  ตามประกาศฉบับลงวันที่ 17 มีนาคม 2543 เรื่อง “สินทรัพย์ที่ไม่มีราคา หรือเรียกคืนไม่ได้
  และสินทรัพย์ที่สงสัยว่าจะไม่มีราคา หรือเรียกคืนไม่ได้” โดยแบ่งออกเป็น 6 ระดับดังนี้

  - สินทรัพย์จัดชั้นปกติ (Normal)

  - สินทรัพย์จัดชั้นกล่าวถึงเป็นพิเศษ (Special Mention)

  - สินทรัพย์จัดชั้นต่ำกว่ามาตรฐาน (Substandard)

  - สินทรัพย์จัดชั้นสงสัย (Doubtful)

  - สินทรัพย์จัดชั้นสงสัยจะสูญ (Doubtful Loss)

  - สินทรัพย์จัดชั้นสูญ (Loss)

  อนึ่ง ธนาคารแห่งประเทศไทยได้มีประกาศใหม่ ลงวันที่ 18 กุมภาพันธ์ 2545
  ซึ่งได้มีการกำหนดการจัดชั้น เป็น 6 ระดับ เช่นเดียวกัน
  โดยมีสาระสำคัญบางประเด็นแตกต่างจากเดิม และจะมีผลบังคับใช้ตั้งแต่งวดการบัญชีแรกของปี
  2545

  สินทรัพย์จัดชั้นแต่ละประเภท มีคำจำกัดความสรุปได้ดังนี้

  สินทรัพย์จัดชั้นปกติ ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยไม่เกิน 1 เดือนนับแต่วันถึงกำหนดชำระ

-   ลูกหนี้ที่ไม่ผิดนัดชำระ และไม่มีสัญญาณใด ๆ แสดงว่าจะมีการผิดนัดชำระ

-   ลูกหนี้ที่ไม่เข้าข่ายเป็นลูกหนี้จัดชั้นสูญ สงสัยจะสูญ สงสัย ต่ำกว่ามาตรฐาน
    หรือที่กล่าวถึงเป็นพิเศษ

  สินทรัพย์จัดชั้นที่กล่าวถึงเป็นพิเศษ ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 1 เดือนนับแต่วันถึงกำหนดชำระ

-   ลูกหนี้ที่ไม่ค้างชำระต้นเงินหรือดอกเบี้ยแต่มีหลักฐานชัดเจนแสดงถึงปัจจัยที่เป็นผลกระทบต่อความสามารถในการชำระหนี้
    หรือมีความไม่สมบูรณ์ของหลักประกัน

-   สินทรัพย์หรือสิทธิเรียกร้องที่มีมูลค่าเสื่อมถอยลง
    หรือลูกหนี้มีฐานะหรือมีผลการดำเนินการอ่อนลงตามที่ธนาคารแห่งประเทศไทยสั่ง

  สินทรัพย์จัดชั้นต่ำกว่ามาตรฐาน ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 3 เดือนนับแต่วันถึงกำหนดชำระ

-   ลูกหนี้ที่ค้างชำระต้นเงินหรือดอกเบี้ยไม่เกิน 3 เดือน
    แต่มีหลักฐานชัดเจนแสดงถึงปัจจัยที่เป็นผลกระทบต่อความสามารถในการชำระหนี้
    หรือหลักประกันที่เป็นปัจจัยในการชำระหนี้เสื่อมค่าลง

-   ลูกหนี้ดำเนินกิจการขาดทุนเป็นเวลาตั้งแต่ 2 ปีติดต่อกันขึ้นไป
    หรือมีสินทรัพย์สุทธิต่ำกว่ากึ่งหนึ่งของทุนที่ชำระแล้ว

-   สินทรัพย์หรือสิทธิเรียกร้องที่มีปัญหาในการเรียกให้ชำระคืนได้ตามปกติ
    หรือไม่ก่อให้เกิดรายได้ตามปกติตามที่ธนาคารแห่งประเทศไทยสั่ง

  สินทรัพย์จัดชั้นสงสัย ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 6 เดือนนับแต่วันถึงกำหนดชำระ

-   ลูกหนี้ที่ศาลมีคำสั่งพิทักษ์ทรัพย์แล้ว

-   ลูกหนี้หยุดกิจการ หรือเลิกกิจการ หรือกิจการของลูกหนี้อยู่ระหว่างชำระบัญชี

-   ลูกหนี้ที่ประวิงการชำระหนี้หรือกระทำใด ๆ เพื่อมิให้เจ้าหนี้ได้รับการชำระหนี้ เช่น
    ออกนอกราชอาณาจักร หรือยักย้ายถ่ายเทสินทรัพย์

-   ลูกหนี้มีความสามารถในการชำระหนี้ต่ำ ฐานะการเงินไม่มั่นคง

-   ผู้ค้ำประกันลูกหนี้เข้าเกณฑ์ข้อใดข้อหนึ่งดังกล่าวข้างต้น

-   ลูกหนี้มีธุรกิจไม่แน่ชัด หรือไม่ประกอบธุรกิจจริงจัง หรือใช้เงินผิดวัตถุประสงค์

-   ลูกหนี้ที่ธนาคารได้ฟ้องศาล หรือได้ยื่นคำขอเฉลี่ยทรัพย์ในคดีที่ลูกหนี้ถูกเจ้าหนี้รายอื่นฟ้อง

-   ธนาคารได้ฟ้องลูกหนี้ในคดีล้มละลาย
    หรือได้ยื่นขอรับชำระหนี้ในคดีที่ถูกเจ้าหนี้รายอื่นฟ้องในคดีล้มละลาย

-   ลูกหนี้ดำเนินกิจการขาดทุนเป็นเวลาตั้งแต่ 3 ปีติดต่อกันขึ้นไป หรือสินทรัพย์ต่ำกว่าหนี้สิน
    เว้นแต่มีหลักฐานแสดงให้เห็นได้ว่ากิจการของลูกหนี้มีโอกาสทำกำไรพอชดเชยผลขาดทุน

-   ลูกหนี้ผิดนัดชำระตามกำหนดเวลาที่ขอผ่อนผัน

-   สินทรัพย์หรือสิทธิเรียกร้องที่คาดว่าจะเรียกให้ชำระคืนได้ไม่ครบถ้วน
    หรือตามที่ธนาคารแห่งประเทศไทยสั่ง

  สินทรัพย์จัดชั้นสงสัยจะสูญ ตามเกณฑ์ข้อใดข้อหนึ่งดังต่อไปนี้

-   ลูกหนี้ค้างชำระต้นเงินหรือดอกเบี้ยเกินกว่า 12 เดือน นับแต่วันถึงกำหนดชำระ

-   อสังหาริมทรัพย์ที่ได้มาจากการชำระหนี้ หรือซื้อจากการขายทอดตลาด
    เฉพาะส่วนที่เป็นผลต่างจากราคาตามบัญชีที่สูงกว่ามูลค่าที่ได้จากการประเมินราคาหรือตีราคาไว้ไม่เกิน
    12 เดือน
    โดยมูลค่าที่กล่าวให้หักด้วยประมาณการค่าใช้จ่ายในการขายก่อนนำไปเปรียบเทียบกับราคาตามบัญชี
    ส่วนเกณฑ์การประเมินราคาปฏิบัติดังนี้

1.  อสังหาริมทรัพย์แต่ละแปลงมีราคาตามบัญชี ตั้งแต่ 5 ล้านบาทขึ้นไป ให้ใช้การประเมินราคา

2.  อสังหาริมทรัพย์แต่ละแปลงมีราคาตามบัญชีต่ำกว่า 5 ล้านบาท
    ให้ใช้การตีราคาหรือประเมินราคาก็ได้

3.  อสังหาริมทรัพย์หลายแปลงที่ไม่สามารถแยกจำหน่ายจากกันได้และราคาตามบัญชีรวมกันตั้งแต่ 5
    ล้านบาทขึ้นไป ให้ใช้การประเมินราคา

-   สินทรัพย์อื่นเฉพาะส่วนที่เป็นผลต่างของราคาตามบัญชีที่สูงกว่ามูลค่ายุติธรรม
    หรือมูลค่าที่คาดว่าจะได้รับคืน

-   สินทรัพย์หรือสิทธิเรียกร้องที่คาดว่าจะเรียกคืนไม่ได้ทั้งจำนวนหรือตามที่ธนาคารแห่งประเทศไทยสั่ง

-   ส่วนสูญเสียที่เกิดจากการปรับปรุงโครงสร้างหนี้

  สินทรัพย์จัดชั้นสูญ ซึ่งได้ตัดออกจากบัญชี ได้แก่

-   สิทธิเรียกร้องเพื่อให้ได้ชำระหนี้แต่ไม่อาจเรียกให้ชำระหนี้ได้แล้ว

-   สินทรัพย์อื่นที่เสียหายชำรุดหมดราคา

-   ส่วนสูญเสียที่เกิดจากการปรับปรุงโครงสร้างหนี้

นโยบายการกันเงินสำรองขั้นต่ำสำหรับสินทรัพย์จัดชั้นและค่าเผื่อหนี้สงสัยจะสูญ

  ธนาคารได้ถือปฏิบัติตามข้อกำหนดของธนาคารแห่งประเทศไทย ดังนี้

สินทรัพย์จัดชั้นปกติ กันเงินสำรองอัตราไม่ต่ำกว่าร้อยละ 1

  สินทรัพย์จัดชั้นกล่าวถึงเป็นพิเศษ กันเงินสำรองอัตราไม่ต่ำกว่าร้อยละ 2

  สินทรัพย์จัดชั้นต่ำกว่ามาตรฐาน กันเงินสำรองอัตราไม่ต่ำกว่าร้อยละ 20

สินทรัพย์จัดชั้นสงสัย กันเงินสำรองอัตราไม่ต่ำกว่าร้อยละ 50

  สินทรัพย์จัดชั้นสงสัยจะสูญ กันเงินสำรองอัตราร้อยละ 100

  สินทรัพย์จัดชั้นสูญ ตัดออกจากบัญชี

  ในการกันเงินสำรองสำหรับสินทรัพย์จัดชั้นทุกประเภท
  ยกเว้นสินทรัพย์อื่นและส่วนสูญเสียที่เกิดจากการปรับปรุงโครงสร้างหนี้
  สามารถนำมูลค่าหลักประกันซึ่งได้ประเมินราคาตามหลักเกณฑ์ที่ธนาคารแห่งประเทศไทยกำหนดมาหักออกจากราคาตามบัญชีของลูกหนี้ก่อนการกันเงินสำรอง

  นโยบายการระงับการรับรู้รายได้

  ธนาคารรับรู้รายได้ดอกเบี้ยจากเงินให้สินเชื่อ โดยใช้เกณฑ์คงค้าง
  และหยุดรับรู้รายได้ดอกเบี้ยจากเงินให้สินเชื่อที่ค้างชำระเกิน 3 เดือน
  โดยถือเป็นรายได้เมื่อได้รับชำระและจะบันทึกบัญชียกเลิกรายได้ดอกเบี้ยค้างรับที่รับรู้เป็นรายได้ไว้แล้วทั้งหมด

  นโยบายการปรับปรุงโครงสร้างหนี้ที่มีปัญหา

  ธนาคารใช้วิธีในการปรับปรุงโครงสร้างหนี้ที่มีปัญหา โดยการปรับเงื่อนไขการชำระหนี้
  การลดเงินต้นและ/หรือดอกเบี้ยค้างรับ การรับโอนสินทรัพย์
  การรับโอนส่วนได้เสียในส่วนของเจ้าของของลูกหนี้ เป็นต้น

  สำหรับการปรับปรุงโครงสร้างหนี้ด้วยวิธีปรับเงื่อนไขการชำระหนี้นั้น
  ธนาคารได้ปฏิบัติตามมาตรฐานการบัญชีฉบับที่ 34
  ซึ่งกำหนดให้คำนวณมูลค่ายุติธรรมของหนี้จากมูลค่าปัจจุบันของกระแสเงินสดที่คาดว่าจะได้รับในอนาคตคิดลดด้วยอัตราดอกเบี้ยในตลาด
  ธนาคารใช้อัตราดอกเบี้ยสินเชื่อตามประกาศของธนาคาร ณ
  ขณะที่ปรับปรุงโครงสร้างหนี้เป็นอัตราคิดลด
  ในการประเมินผลขาดทุนที่จะเกิดขึ้นในอนาคตจากการปรับปรุงเงื่อนไขและได้บันทึกการขาดทุนจากการปรับปรุงโครงสร้างหนี้ดังกล่าว
  เป็นค่าใช้จ่ายทันทีที่เกิดรายการ หลังจากนี้
  ธนาคารได้ทำการประเมินผลขาดทุนที่จะเกิดขึ้นในอนาคตดังกล่าวทุก ๆ ไตรมาส
  โดยใช้อัตราดอกเบี้ยสินเชื่อตามประกาศของธนาคาร ณ
  วันที่ในงบการเงินเป็นอัตราคิดลดและได้บันทึกการเปลี่ยนแปลงของผลขาดทุนดังกล่าว
  โดยการเพิ่มหรือลดค่าใช้จ่ายในบัญชีขาดทุนจากการปรับปรุงโครงสร้างหนี้ที่มีปัญหา

  นโยบายการลงทุนในบริษัทย่อยและบริษัทร่วม

  ธนาคารมีนโยบายลงทุนในธุรกิจที่เกี่ยวข้องกับการดำเนินงานของธนาคารพาณิชย์และธุรกิจที่สนับสนุนการให้บริการของธนาคาร
  โดยธุรกิจนั้นมีแนวโน้มดี มีความเสี่ยงที่ยอมรับได้ นอกจากนี้
  ในการปรับปรุงโครงสร้างหนี้บางกรณี ธนาคารจะพิจารณาแปลงหนี้เป็นทุน
  เป็นการแก้ไขหนี้มีปัญหา ทั้งนี้
  การลงทุนของธนาคารจะต้องเป็นไปตามหลักเกณฑ์ที่กำหนดไว้ของทางการ
  ซึ่งตามพระราชบัญญัติธนาคารพาณิชย์ มาตรา 12 (5) กำหนดให้ลงทุนในบริษัทจำกัด ได้ไม่เกิน
  10% ของทุนจดทะเบียนที่ชำระแล้วของบริษัท
  หากเกินกว่านี้ต้องได้รับอนุญาตจากธนาคารแห่งประเทศไทย

  สำหรับการรับโอนหุ้นจากการปรับปรุงโครงสร้างหนี้นั้น
  หากเป็นไปตามหลักเกณฑ์ของธนาคารแห่งประเทศไทย แม้ว่าจะเกินกว่าร้อยละ 10
  ของจำนวนหุ้นที่จำหน่ายได้แล้วทั้งหมดของบริษัทนั้น ไม่ต้องขออนุญาตจากธนาคารแห่งประเทศไทย
  ซึ่งหลักเกณฑ์ดังกล่าวนี้ สามารถใช้ได้ถึง 31 ธันวาคม 2548 (ธปท.สนส.(31)ว. 219/2545
  ลงวันที่ 28 มกราคม 2545)

  ธนาคารได้เปลี่ยนนโยบายการบัญชีเงินลงทุนในบริษัทย่อยและบริษัทร่วม จากวิธีราคาทุน (Cost
  Method) มาเป็นวิธีส่วนได้เสีย (Equity Method) ตั้งแต่งวดครึ่งปีสิ้นสุดวันที่ 30 มิถุนายน
  2543 ตามข้อกำหนดของมาตรฐานการบัญชีฉบับที่ 44 เรื่อง
  งบการเงินรวมและเงินลงทุนในบริษัทย่อย มาตรฐานการบัญชีฉบับที่ 45 เรื่อง
  เงินลงทุนในบริษัทร่วม และตามหนังสือของธนาคารแห่งประเทศไทย ที่ ธปท.สนส. (21)
  ว.1593/2543 ลงวันที่ 19 กรกฎาคม 2543 เรื่อง
  การบันทึกรายการเงินลงทุนในบริษัทย่อยและบริษัทร่วม

  ธนาคารได้ใช้วิธีราคาทุนในการบันทึกเงินลงทุนในบริษัทที่ธนาคารถือหุ้นตั้งแต่ร้อยละ 20
  ขึ้นไปที่ธนาคารได้มาจากการปรับปรุงโครงสร้างหนี้
  เนื่องจากธนาคารมีความตั้งใจถือหุ้นในบริษัทดังกล่าวเป็นการชั่วคราว

  การควบคุมดูแลบริษัทย่อยและบริษัทร่วม
  โดยปกติธนาคารมีการแต่งตั้งผู้บริหารเข้าเป็นกรรมการของบริษัท เพื่อติดตามการบริหารงาน
  ฐานะการเงิน และการดำเนินงานของบริษัท ทั้งนี้
  คณะกรรมการของบริษัทเป็นผู้พิจารณาการดำเนินการที่อาจกระทบต่อบริษัทอย่างมีนัยสำคัญ